Dlamini verseker Sassa-begunstigdesBathabile Dlamini, minister van maatskaplike ontwikkeling (Foto: ANA) Bathabile Dlamini, minister van maatskaplike ontwikkeling, het Sondag gesê daar is meganismes in plek om seker te maak dat alle welsynsbegunstigdes betyds betaal word, veral wanneer haar departement se huidige kontrak met Cash Paymaster Services (CPS) aan die einde van die maand verstryk. “Die Suid-Afrikaanse agentskap vir maatskaplike sekerheid (Sassa) begin op 1 April met ŉ nuwe era in volgehoue ontwikkeling,” het sy tydens ŉ perskonferensie in Pretoria gesê. “Net soos in die verlede, sal almal betaal word. Ons fokus op ons mandaat om maatskaplike bystand te lewer aan die land se mees weerlose. “Ons sal saam met alle sleutel belanghebbendes saamwerk en met die regsraamwerke wat ons werk en optrede beheer. Ons kan nie bekostig dat ons aandag afgetrek is en nie voldoen aan die belofte nie, dat die regte bedrag betyds en aan die regte persoon betaal sal word.” Sy het gesê sedert Sassa in 2006 gestig is, word die 17 miljoen welsynstoelaes slegs deur derdepartye betaal. “Deur die dekade van Sassa se bestaan het ons verskeie oorgange beleef, van die oprig van die organisasie, die konsolidasie en standaardisering van die betaalstelsel van gefragmenteerde provinsiale stelsels, die instelling van ŉ nuwe betalingsdiensverskaffer plus herregistrasie waar ons meer as vyf betalingsdiensverskaffers oorgeskakel het na een geïntegreerde toelaagbetaalstelsel. “Ons sal steeds welsynstoelaes ná 31 Maart betaal, wanneer die kontrak met die huidige diensverskaffer verstryk. Dit is en was ons enkele fokus en ons bly toegewyd tot hierdie visie. In Suid-Afrika is maatskaplike bystand ŉ konstitusionele reg en ons durf nie versuim om aan hierdie statutêre verpligting te voldoen nie.” Sy het gesê haar departement en Sassa het “R140 miljard maatskaplike bystand wat direk na die begunstigdes gaan”. Sy het gesê in die toekoms sal Sassa sy eie betaalmodel hê om die toelaes te versprei. “Die uiteindelike doel is dat Sassa ŉ geïntegreerde toelaagadministrasie- en betalingsproses verskaf. Dit beteken dat Sassa sy eie betaalkaart verg wat in ŉ oop en geslote stelsel gebruik kan word deur middel van ŉ biometriese identifikasiestelsel.” Dié Sassa-betaalplan is geskeduleer vir April 2019. Dlamini het gesê sy was “in gesprek” met die minister van finansies Pravin Gordhan oor die toelaagdebakel waaroor miljoene weerlose Suid-Afrikaners, wat op welsynstoelaes staatmaak, angstig was. Pres. Jacob Zuma het Saterdag met Dlamini en Gordhan vergader waar hy op hoogte gebring is van die regering se gereedheid om vanaf 1 April toelaes te betaal. “Die president is van mening die kwessie kan opgelos word. Hy het die twee ministers opdrag gegee om hulle tegniese spanne die mandaat te gee om aan alle uitstaande sake te werk om seker te maak dat die toelaes op 1 April betaal sal word,” het die presidensie in ŉ verklaring gesê. “Die ministers het die president verseker dat alles moontlik gedoen sal word om ŉ oplossing te vind.”